‘પણ એલા મગના ડોબા, ભોળાનાથને કડવો વખ જેવો કારેલાંનો રસ કોઈ દી’ ચડાવાય ? અભિષેક દૂધનો જોયો, ઘીનો જોયો, પાણીનો જોયો… પણ આ કારેલાંનો રેલો ?! ન થા આમ ઘેલો. આ તો ભગવાનું હળાહળ અપમાન કે;વાય !’ બધાએ મગનની સામે મોરચો માંડ્યો ને ત્યારે મગને જે જવાબ આપ્યો તે સાંભળી બધા મૂંગામંતર થઈ ગયા. એ બોલ્યો, ‘હું રયો ભગવાનની જેમ સાવ ભોળો. મને વિધિબિધિમાં ઝાઝી ગતાગમ નો’ પડે. પણ સાંભળો તમે બધા. શંકર ભગવાન આનાથીય ચાર ચાસણી ચડે એવું કાતિલ ઝેર લોકોને બચાવવા એયને ટેસથી ગટગટવી ગ્યા’તા ને એટલે તો એનું નામ નીલકંઠ મહાદેવ પડ્યું. એની સામે આ કારેલાંની શું વિસાત ? કડવાં કારેલાંના ગુણ ન હોય કડવા. એને આ રસ વાયડો નહીં પડે. ને વળી મેં એને પ્રેમથી પાયો છે એટલે કારેલાંનો રસ પણ એને મીઠો મધ જેવો લાગ્યો હશે, શું સમજ્યા ? બોલો નીલકંઠ મહાદેવ કી…!’ બધાએ જય બોલાવી.